钦定古今图书集成/明伦汇编/氏族典/第619卷 > 《凌迪知万姓统谱》 > 叱列平
## 钦定古今图书集成/明伦汇编/氏族典/第619卷 > 《凌迪知万姓统谱》 > 叱列平

按《北齐书叱列平传》，“平字杀鬼，代郡西部人也。世为
酋帅。平有容貌，美须髯，善骑射，袭第一领民酋长、临
江伯。孝昌末，以战功补别将。魏孝庄初，除武卫将军，
随尔朱荣破葛荣，平元颢，迁中军都督，封瘿陶县伯。
荣死，会高祖起义，平遂归诚，从平邺，破四部于韩陵。
仲远既走，以平为东郡大行台。军还，从高祖平尔朱”
兆，复讨樊子鹄，平之。授使持节、华州刺史。高仲密之
叛，平从高祖破周文帝于邙山。武定初，除廓州刺史。
五年，加仪同三司，镇河阳。八年，进爵为侯。天保初，授
兖州刺史，别封临洮县子。三年，与诸将南讨江淮，克
阳平郡。陈人攻围广陵，诏平统河南诸军赴援。陈人
退，乃还。五年夏，卒于州，时年五十一。谥曰“庄惠。”子孝
中嗣。